تاند- هند لومړنی په هایدروجن چلېدونکی بس، چې په هغه کې له الیکترو کیمیکل انجن څخه کار اخیستل شوی دی، وازمایه۔

دا بس، چې د هند د فضايي څېړنو د موسسې (ایسرو) او د ټاټا موټر کمپنۍ په همکارۍ جوړ شوی له هایدروجن ګازه د سونګ موادو په توګه کار اخلي او هایدروجن هم په هغه بېټرۍ زېرمه کېږي چې د بس پر بام نصب ده۔

دا هایدروجني بس د هند د هوا- فضا د څېړنو په موسسه کې وازمویل شو او پنځه کیلومتره یې سفر وکړ۔

د دې پروژې بنسټګر (وي ګانا ګاندي) وویل:«د دې بس الیکترو کیمیکل انجڼ د الیکترولیز د سرچپه عملیې پر اساس کار کوي۔»

ګاندي وویل چې په بل پړاو کې به دا بس د ورځې له سلو تر دوه سوه کیلومتره وچلوي۔

ټاټا کمپنۍ به په سړکونو او واټونو کې د دغه بس د چلولو لپاره نور اقدامات وکړي۔

د دوی لپاره لویه ستونزه د اکسیجن او نایتروجن خلاف د هایدروجن کموالی دی۔ د هایدروجن د جوړولو تر ټولو اسانه لار په هایدروجن او اکسیجن د اوبو وېشل دي۔

که دا تکنالوژي بریالۍ شي نو د تېلو له کبله به د هوا د ککړتیا له مخنیوي سره لوی کومک وشي